กองทุนประกันอลวนเอกชนจี้เพิ่มเงินดูแล
กองทุนประกันลุยไฟส่ออุ้มผู้ประกอบการเพิ่มวงเงิน
17 ก.พ. 2555

กองทุนประกันลุยไฟส่ออุ้มผู้ประกอบการเพิ่มวงเงิน
นายพยุงศักดิ์ ชาติสุทธิผล ประธานกรรมการบริหารกองทุนส่งเสริมประกันภัยพิบัติ กล่าวว่า คณะกรรมการยังไม่สามารถสรุปรายละเอียดการรับประกันได้ ทำให้เปิดรับประกันไม่ทันสัปดาห์หน้าตามเป้าที่วางไว้ โดยคาดว่าต้องใช้เวลาพิจารณาอีก 2 สัปดาห์ โดยที่ประชุมได้มอบหมายให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ไปพิจารณาขยายการคุ้มครองความเสี่ยงของผู้ทำประกันเพิ่มขึ้น จากที่เคยกำหนดไว้ที่ 20% ของทุนประกัน เป็น 30% ของทุนประกัน
นอกจากนี้ จะพิจารณาขยายทุนประกันของผู้ประกอบการเพิ่มขึ้น จากเดิมที่กำหนดไว้ที่ไม่เกิน 200 ล้านบาท ซึ่งอาจจะเพิ่มเป็นไม่มีกำหนด หรือไม่เกิน 1,000 ล้านบาท ซึ่งเป็นข้อเรียกร้องของภาคเอกชนที่เห็นว่าทุนประกัน 200 ล้านบาทนั้นน้อยเกินไป
นายพยุงศักดิ์ กล่าวว่า การเพิ่มความคุ้มครองและทุนประกันต้องทำการหารือกับบริษัทประกันว่าจะสามารถรับการเพิ่มขึ้นได้หรือไม่
ขณะที่การนิยามความหมายของคำว่าภัยพิบัตินั้น ได้ข้อยุติว่าจะครอบคลุมน้ำท่วม แผ่นดินไหว และพายุ โดยที่รัฐบาลจะต้องประกาศเป็นพื้นที่ภัยพิบัติโดยใช้มติคณะรัฐมนตรี ผู้ทำประกันถึงจะได้รับเงินชดเชยความเสียหาย
นายพยุงศักดิ์ กล่าวว่า ค่าเบี้ยประกันจะอยู่ที่เฉลี่ย 12% โดยในพื้นที่เสี่ยงต่ำเบี้ยประกันอาจอยู่ที่ 1% ส่วนพื้นที่ที่มีความเสี่ยงสูงเบี้ยประกันอาจสูงถึง 2.5% สำหรับการบริหารความเสี่ยงนั้น ยืนยันว่ากองทุนจะไม่ไปทำประกันต่อ เนื่องจากค่าเบี้ยประกันแพงถึง 8-10% ซึ่งจะทำให้กองทุนขาดทุน เพราะรับประกันมาแค่เพียง 12% เท่านั้น